Наредба за  поемане на  общинския дълг- Гр. Тутракан

Н А Р Е Д Б А 

за поемане на общински дълг по чл.4 и чл. 5 от ЗОД

Раздел първи

Общи положения
Чл.1. Настоящата Наредба определя условията и реда за провеждане на обсъждане от местната общност / наричано по-долу обществено обсъждане/ на проекти, за финансирането на които предстои Общината да поеме дългосрочен или краткосрочен дълг, както и гаранциите към тях.
Раздел втори
Условия и ред за поемане на дългосрочен дълг
Чл.2. Поемането на дългосрочен дълг от  община Тутракан се извършва при спазване на условията на ЗОД, в сила от 1 юни 2005 година,

Чл.3. Условията за провеждане на обществено обсъждане на проект на  община Тутракан са следните:
/1/Проектът, предлаган за обсъждане, да е в интерес на населението, живеещо на територията на община Тутракан.
/2/ Проектът, който предстои да бъде обсъждан от местната общност, да бъде финансиран чрез поемане на дългосрочен Общински дълг при условията на ЗОД.
Чл.4. Общественото обсъждане трябва да се състои най-малко един месец преди разглеждане на проекта от Общинския съвет при условията на Глава Четвърта от ЗОД.

Чл.5. В общественото обсъждане могат да участват представители на общинската администрация, на държавни и обществени организации, обществеността и заинтересовани физически и юридически лица,;
Чл.6. Обществено обсъждане на проект на  община Тутракан се извършва при спазване на следния ред:
/1/ Кметът на  община Тутракан оповестява проекта, който ще се финансира чрез поемане от Общината на дългосрочен дълг чрез Покана за обсъждане, отправена до местната общност;

/2/ Поканата за обсъждане по предходната алинея се публикува в един местен или регионален вестник;
/3/ Поканата за обсъждане по ал.1 на този член трябва да съдържа общите параметри на проекта- предназначение, стойност, начин на финансиране и на обезпечаване, дата и място на провеждане на обсъждането, място за свободен достъп до материалите по проекта, както и време за обществен достъп до документацията и при необходимост лица за контакти;
/4/ Обсъждането се провежда в достъпно място в сградата на Общината.
/5/ За провеждане на конкретно обсъждане от местната общност Кметът назначава със Заповед Докладчик за обсъждането и лице което да изготви протокол на обсъждането;
/6/ Обсъждането се открива с експозе от упълномощения от Кмета докладчик, който и ръководи срещата по общественото обсъждане, съдържащо описание на идеята на проекта, доказателства за обществената му значимост, икономически параметри на проекта, предлаган начин на финансиране, параметри на предлаганото финансиране. Докладчикът може да покани на обсъждането лица- експерти, взели участие в изготвянето на проекта, за отговор на въпроси на представителите на местната общност;
/7/ След експозето по предходната алинея, докладчикът дава думата на представителите на местната общност за свободно изразяване на мнения, предложения и становища, както и за въпроси по проекта;
/8/ Докладчикът и експертите записват всички въпроси след което отговарят на лицата, поставили въпросите:
/9/ За протичането на обсъждането се води протокол от определеното лице в Заповедта на Кмета по ал. 5 от настоящия член;
/10/ Когато в резултат на общественото обсъждане се налага промяна в проекта и се налага да бъдат разгледани и оценени други алтернативи, Кметът преценява необходимостта от допълване на проекта и от организиране на ново обществено обсъждане по реда на тази Наредба. По негова преценка може да бъде поискано от изготвилите проекта лица да актуализират проекта с приетите допълнения и забележки от общественото обсъждане,
/11/ Протоколът от общественото обсъждане на дългосрочен дълг е неразделна част от предложението на Кмета по чл.13 от Закона за Общинския дълг.
Раздел трети
Условия и ред за поемане на краткосрочен дълг
Чл.7 Поемането на краткосрочен дълг от  община Тутракан се извършва при спазване на условията на чл.5 от Закона за Общинския дълг.
Чл.8 Предложението за поемане на краткосрочен дълг трябва да е придружено с описание на финансовите параметри на дълга - размер на краткосрочния дълг, срокове за усвояването му, лихвени условия, погасителна схема, източници за погасяване, влияние на дълговото финансиране и на разходите по обслужването на дълга върху бюджета на общината. 

Раздел четвърти
Общински гаранции
Чл.9. Гарантиран от общината дълг са всички финансови задължения, за които с решение на общинския съвет са издадени гаранции от името и за сметка на общината при спазване изискванията на Закона за общинския дълг.
Чл.10. Всички останали условия по поемането на общинския дълг са съгласно ЗОД.
Раздел пети
Други разпоредби
Чл. 11. Настоящата Наредба е изготвена на основание чл.15 ал.3)от Закона за Общински дълг, Обн., ДВ, бр. 34 от 19.04.2005 г., в сила от 1.06.2005 г. 

Чл.12. Наредбата е приета с решение №230 на Общински съвет Тутракан, протокол №19 от 13 ноември 2008 година и влиза в сила от датата на приемането и.
